Predmet T-186/19
(objavljeno u ulomcima)
Khaled Zubedi
protiv
Vijeća Europske unije
Presuda Općeg suda (četvrto vijeće) od 8. srpnja 2020.
„Zajednička vanjska i sigurnosna politika – Mjere ograničavanja protiv Sirije – Zamrzavanje financijskih sredstava – Pogreška u ocjeni”
1.      Pravo Europske unije – Načela – Prava obrane – Pravo na djelotvornu sudsku zaštitu – Mjere ograničavanja protiv Sirije – Obveza priopćavanja pojedinačnih i posebnih razloga koji opravdavaju donesene mjere – Obveza omogućavanja zainteresiranoj osobi da se djelotvorno očituje o razlozima koji joj se stavljaju na teret
(Povelja Europske unije o temeljnim pravima čl. 41. st. 2. t. (a) i čl. 47.; Odluka Vijeća 2013/255/ZVSP, kako je izmijenjena odlukama (ZVSP) 2015/1836 i (ZVSP) 2019/87, Prilog I.; Uredba Vijeća br. 36/12, kako je izmijenjena uredbama 2015/1828 i 2019/85, Prilog II.)
(t. 45.)
2.      Zajednička vanjska i sigurnosna politika – Mjere ograničavanja protiv Sirije – Zamrzavanje financijskih sredstava i gospodarskih izvora – Tužba za poništenje koju je podnijela vodeća poslovna osoba koja djeluje u Siriji, obuhvaćena odlukom o zamrzavanju sredstava – Raspodjela tereta dokazivanja – Odluka koja se temelji na skupu indicija – Dokazna vrijednost
(Odluka Vijeća 2013/255/ZVSP, kako je izmijenjena odlukama (ZVSP) 2015/1836 i (ZVSP) 2019/87, Prilog I.; Uredba Vijeća br. 36/12, kako je izmijenjena uredbama 2015/1828 i 2019/85, Prilog II.)
(t. 59., 61., 63., 64.)
3.      Zajednička vanjska i sigurnosna politika – Posebne mjere ograničavanja protiv određenih osoba i subjekata s obzirom na stanje u Siriji – Odluka 2013/255/ZVSP i Uredba br. 36/2012 – Predmnjeva podrške sirijskom režimu u odnosu na vodeće poslovne osobe koje djeluju u Siriji – Dopuštenost – Pretpostavke – Oboriva predmnjeva – Dokaz o suprotnome – Nepostojanje
(Odluka Vijeća 2013/255/ZVSP, kako je izmijenjena odlukom (ZVSP) 2015/1836, čl. 27. st. 2. t. (a) i st. 3. i čl. 28. st. 2. t. (a) i st. 3.; Uredba Vijeća br. 36/2012, kako je izmijenjena Uredbom 2015/1828, čl. 15. st. 1.a t. (a) i st. 1.b)
(t. 67.-71., 74.)
Kratak prikaz
U presudi Zubedi/Vijeće (T-186/19), objavljenoj 8. srpnja 2020., Opći je sud odbio tužbu za poništenje koju je podnio vodeći sirijski poslovni čovjek protiv akata kojima je njegovo ime uvršteno na popise osoba i subjekata obuhvaćenih mjerama ograničavanja donesenih u odnosu na Sirijsku Arapsku Republiku, odnosno, protiv Provedbene odluke (ZVSP) 2019/87(1) i Provedbene odluke (EU) 2019/85(2).
Tužitelj je bio uvršten na navedene popise u pogledu svojih poslovnih aktivnosti i ulaganja u građevinsku industriju u Siriji, na temelju, s jedne strane, kriterija vodeće poslovne osobe koja djeluje u Siriji, definiranog u stavku 2. točki (a) članaka 27. i 28. Odluke 2013/255, kako je izmijenjena Odlukom 2015/1836(3), kao i stavkom 1.a točkom (a) članka 15. Uredbe br. 36/12, kako je izmijenjena Uredbom 2015/1828(4) i, s druge strane, kriterija povezanosti sa sirijskim režimom, definiranog u stavku 1. članaka 27. i 28. navedene odluke, kao i u stavku 1. točki (a) članka 15. navedene uredbe. Prema stavku 3. članaka 27. i 28. Odluke 2013/255, kao i članku 15. stavku 1.b Uredbe br. 36/12, osobe koje zadovoljavaju te kriterije ne uključuju se niti zadržavaju na popisima ako postoji dovoljno informacija o tome da nisu, ili da više nisu, povezane s režimom ili da na njega ne utječu ili ne predstavljaju stvaran rizik izbjegavanja. U ovom je predmetu tužitelj osporavao da je „vodeći” poslovni čovjek koji djeluje u Siriji te je tvrdio da je Vijeće Europske unije trebalo dokazati da je on povezan sa vodećim ljudima sirijskog režima.
Nakon što je zaključio da je Vijeće podnijelo skup dovoljno konkretnih, preciznih i dosljednih indicija na temelju kojih se može dokazati činjenica da je tužitelj „vodeći” poslovni čovjek koji djeluje u Siriji, Opći je sud podsjetio da je tužiteljevo ime uključeno na predmetne popise u zakonodavnom kontekstu Odluke 2013/255, kako je izmijenjena Odlukom 2015/1836. Prema tome, kako je potonja odluka uvela objektivan, autonoman i dovoljan kriterij „vodećih poslovnih osoba koje djeluju u Siriji”, Vijeće više ne mora dokazati postojanje veze između te kategorije osoba i sirijskog režima, a ni između te kategorije osoba i potpore režimu ili koristi od tog režima, s obzirom na to da je okolnost da je netko vodeća poslovna osoba koja djeluje u Siriji dovoljna za primjenu predmetnih mjera ograničavanja na takvu osobu. Opći je sud dakle smatrao da se iz kriterija koji se odnosi na svojstvo „vodeće [utjecajne] poslovne osobe koja djeluje u Siriji” može zaključiti o postojanju oborive predmnjeve povezanosti sa sirijskim režimom. Kada Vijeće uspije dokazati da pojedina poslovna osobe ima utjecaj na sirijski režim, može se naime predmnijevati da su navedena osoba i navedeni režim povezani.
U tom je smislu Opći sud podsjetio na to da je, u slučaju osporavanja osnovanosti razloga za uvrštenje, teret dokazivanja na instituciji, osobito u pogledu postojanja dovoljnih informacija, u smislu stavka 3. članaka 27. i 28. Odluke 2013/255. Prema tome, tužitelju se ne može nametnuti pretjeran standard dokazivanja radi obaranja predmnjeve povezanosti sa sirijskim režimom. U tom smislu, valja smatrati da je tužitelj uspio oboriti navedenu predmnjevu ako je iznio argumente ili elemente koji mogu ozbiljno dovesti u pitanje pouzdanost dokaza koje je iznijelo Vijeće ili njihovu ocjenu, ili ako sudu Unije podnese skup indicija o nepostojanju ili prestanku povezanosti s tim režimom, nepostojanju utjecaja na njega ili nepostojanju stvarnog rizika izbjegavanja mjera ograničavanja. Opći je sud utvrdio da u ovom slučaju tužitelj nije uspio oboriti predmnjevu povezanosti sa sirijskim režimom i da je razlog za uključenje tužiteljeva imena na predmetne popise, koji se temelji na njegovu statusu vodećeg poslovnog čovjeka koji obavlja svoje aktivnosti u Siriji, dovoljno potkrijepljen. Opći sud je stoga odbio tužbu u cijelosti.
1      Provedbena odluka Vijeća (ZVSP) 2019/87 od 21. siječnja 2019. o provedbi Odluke 2013/255/ZVSP o mjerama ograničavanja protiv Sirije (SL 2019., L 18 I, str. 13.).
2      Provedbena uredba Vijeća (EU) 2019/85 od 21. siječnja 2019. o provedbi Uredbe (EU) br. 36/2012 o mjerama ograničavanja s obzirom na stanje u Siriji (SL 2019., L 18 I, str. 4.)
3      Odluka Vijeća 2013/255/ZVSP od 31. svibnja 2013. o mjerama ograničavanja protiv Sirije (SL 2013., L 147, str. 14.) (SL, posebno izdanje na hrvatskom jeziku, poglavlje 18., svezak 15., str. 277. i ispravak SL 2018., L 190, str. 20.), kako je izmijenjena Odlukom Vijeća 2015/1836/ZVSP od 12. listopada 2015. (SL 2015., L 266, str. 75. i ispravak SL 2016., L 336, str. 42.)
4      Uredba Vijeća (EU) br. 36/2012 od 18. siječnja 2012. o mjerama ograničavanja s obzirom na stanje u Siriji i o stavljanju izvan snage Uredbe (EU) br. 442/2011 (SL 2012., L 16, str. 1.) (SL, posebno izdanje na hrvatskom jeziku, poglavlje 18., svezak 10., str. 205. i ispravak SL 2018., L 190, str. 20.), kako je izmijenjena Uredbom Vijeća (EU) 2015/1828 od 12. listopada 2015. (SL 2015., L 266, str. 1.)